“Եթե խորությամբ ուսումնասիրենք թրաֆիքինգի միտումները, կարձանագրենք, որ որպես աշխատունակ և ֆիզիկապես ավելի ուժեղ սեռ տղամարդկանց թրաֆիքինգն ավելի շահավետ է, հետևաբար, տղամարդիկ ավելի խոցելի են: ՄԱԿ-ի հետազոտությունների համաձայն տղամարդիկ շահագործման են ենթարկվում արդյունաբերական կենտրոններում, ծանր աշխատանք պահանջող ոլորտներում: Միջազգային վիճակագրական տվյալների համաձայն ողջ աշխարհում ավելի քան 27 միլիոն մարդ է դարձել թրաֆիքինգի զոհ: Անշուշտ, այս վիճակագրական տվյալներում առավել մեծ թիվ են կազմում իգական սեռի ներկայացուցիչների թրաֆիքինգի դեպքերը, սակայն, հիմնվելով այս տվյալների վրա, չի կարելի պնդել, որ կանայք և աղջիկներն ավելի խոցելի են, քան տղամարդիկ: Նշված վիճակագրություններում խոսվում է միայն բացահայտված դեպքերի մասին, մինչդեռ, ինչպես փաստում են բազմաթիվ ՀԿ-ներ և միջազգային կառույցներ, թաքնված թրաֆիքինգն ավելի տարածված է, քան բացահայտվածը, քանի որ թրաֆիքինգի ենթարկված տղամարդիկ, գաղտնի են պահում այդ իրողությունը` մտածելով իրենց հեղինակության և տղամարդկային արժանապատվության մասին”, – այսպես սկսեց իր ելույթը “Վանաձոր” թիմը: